Bernotų piliakalnis

Bernotų piliakalnis (A1266P) su gyvenviete – piliakalnis Vilniaus rajono savivaldybės teritorijoje, Bernotų kaime, Girijos ežero rytiniame krante. Netoli piliakalnio Europos geografinis centras.

Piliakalnis 
Pailgą stačiašlaitę apie 12 m aukščio kalvą iš vakarų juosia ežeras, iš pietų ir pietvakarių – Girijos upelio slėnis, rytuose prieina dauba, šiaurėje-gretima aukštuma. Aikštelė pailga, 90 x 13–15 m dydžio. Jos šiauriniame krašte išlikęs apardytas kūgio pavidalo 3 m aukščio pylimas, už jo yra griovio liekanų. Aikštelėje ir šlaituose yra ryškus kultūrinis sluoksnis. 

Į šiaurę nuo piliakalnio yra senovės gyvenvietės liekanų, apie 0,1 km į pietvakarius - Bernotų kapinynas.

Tyrimai 
Piliakalnio žvalgomuosius archeologinius tyrimus 1987 m. atliko Lietuvos istorijos institutas. Rasta lipdytos brūkšniuotu, gludintu ir grublėtu paviršiumi bei žiestos, puoštos horizontalių lygiagrečių ir banguotų linijų ornamentu keramikos, geležies šlako. Piliakalnis datuojamas I a. - XII a. Radinius saugo Lietuvos nacionalinis muziejus.

Šaltiniai 

 Lietuvos TSR archeologijos atlasas. V. 1975.
 Kultūros paminklų enciklopedija. V. 1998.

Nuorodos 
 Bernotų piliakalnis

Piliakalniai Vilniaus rajone